Iddiskutejna s-sajd flimkien ma' Alicia Said, Direttur tas-Sajd fi ħdan id-Dipartiment tas-Sajd u l-Akwakultura. Said stqarret li sfortunatament skond riċerka li għamel id-Dipartiment tas-Sajd u l-Akwakultura kemm fl-2018 kif ukoll fl-2019 l-iktar ħuta li ġiet ikkonsmata mill-Maltin kienet is-Salamun li hija ħuta importata li tiġi minn barra l-Mediterran u mhux ħuta lokali. Żiedet tgħid li l-lampuka hija l-ħuta t-tieni favorita imbagħad jiġi t-tonn u l-qarnit. Hija temmen li r-raġuni għaliex is-Salamun jibqa' fil-quċċata tal-klassifika hija l-investiment kbir li jsir mill-produtturi għal kummerċjalizzazzjoni ta' dan il-prodott speċjalment fin-Norveġja u fl-Iskozja. Said spjegat li din il-ġibda lejn ħut ta' barra tista' tkun attribwita wkoll għall-kultura tagħna li nsegwu dak li naraw fuq it-televiżjoni. 'Popolin' mar f'ras il-għajn u tkellem mal-bejjiegħa tal-ħut biex jistħarreġ fuq il-konsum tal-Maltin. Il-Bejjiegħa tal-monti ta' Marsaxlokk ilkoll qablu li l-ħuta li l-iktar li jfittxu l-Maltin hija l-lampuka friska. Fill-fatt l-aħħar stħarriġ li sar mill-Uffiċju Nazzjonali tal-Istatistika jindika li matul-2019 l-aktar tliet ħutiet li nqabdu mis-sajjieda Maltin kienu; il-kavall ta' għajnejh kbar, il-lampuka u l-pixxispad.